作者：王诜
词牌/韵律：落梅花・落梅

paragraphs: 寿阳妆晚，慵匀素脸，经宵醉痕堪惜。
前村雪里，几枝初绽，□冰姿仙格。
忍被东风，乱飘满地，残英堆积。
可堪江上起离愁，凭谁说寄，肠断未归客。
流恨声传羌笛。
感行人、水亭山驿。
越溪信阻，仙乡路杳，但风流尘迹。
香艳浓时，东君吟赏，已成轻掷。
愿身长健，且凭阑，明年还放春消息。